 Vijana na wanawake nchini wamehimizwa kujitokeza na kugombea nafasi mbalimbali za uongozi kwenye uchaguzi wa serikali za mtaa utakaofanyika Novemba 24 mwaka huu. Wito huu umetolewa na Mbunge wa Viti Maalumu Vijana, Zainab Katimba alipotembelea Ofisi za Kampuni ya Magazeti ya Serikali (TSN) zilizopo TAZARA jijini Dar es Salaam, leo Jumatano.Amewasihi pia wananchi kwa ujumla kujitokea kwa wingi kupiga kura ili kuchagua viongozi watakaochochea maendeleo kwenye maeneo yao husika. “Vijana na wanawake tusikae nyuma,tutumie fursa kuingia katika nafasi za maamuzi ili tuwe sehemu ya kuendeleza nchi yetu na kufanya maamuzi yatakayoendeleza taifa letu” amesema. Aidha amewataka waandishi wa habari kuwa mstari wa mbele katika kueleza mambo mazuri yanayofanywa na serikali ya awamu ya tano pamoja na kuhamasisha wananchi kujitokeza kujiandikisha katika daftari la kudumu la wapiga kura.